**Korruptionvastaisen yhteistyöverkoston kokous 4/2016**

**Aika** Tiistai 16.11.2016 klo 13-15:00

**Paikka** Oikeusministeriö, Eteläesplanadi 10, Helsinki, Kokoustila: Julkisuus

**Läsnäolijat**

apulaisosastopäällikkö Aarne Kinnunen, oikeusministeriö (puheenjohtaja)

ylitarkastaja Petri Lehtonen, oikeusministeriö (sihteeri)

neuvotteleva virkamies Mika Appelsin, oikeusministeriö

neuvonantaja Tomi Särkioja, ulkoasiainministeriö

poliisitarkastaja Juha Paukkunen, sisäministeriö

hallitusneuvos Kirsi Äijälä, valtiovarainministeriö

tarkastusasiantuntija Toni Tiala, valtiovarain controller -toiminto

neuvotteleva virkamies Päivi Kantanen, työ- ja elinkeinoministeriö

hallitussihteeri Tapani Aaltela, sosiaali- ja terveysministeriö

rikostarkastaja Jukka Korkiatupa, Keskusrikospoliisi

valtionsyyttäjä Jukka Rappe, Valtakunnansyyttäjänvirasto

sisäinen tarkastaja Hannu Kananen, Tulli

ylitarkastaja Teppo Paajanen, Verohallinto

lakimies Antti Turunen, Keskuskauppakamari

johtaja Matti Joutsen, HEUNI

puheenjohtaja Tommi Niinimäki, Transparency International Suomi ry

ylitarkastaja Jenni Juslén, Poliisihallitus

ekonomisti Erkki Laukkanen, Suomen Ammattiliittojen Keskusjärjestö (SAK) ry.

tutkimuspäällikkö Antti Norkela, Kilpailu- ja Kuluttajavirasto

Asiantuntijajäsenet

esittelijäneuvos Riitta Länsisyrjä, eduskunnan oikeusasiamiehen kanslia

erityisasiantuntija Juuso Oilinki, oikeusministeriö

**Poissaolijat**

neuvotteleva virkamies Catharina Groop, oikeusministeriö

kulttuuriasiainneuvos Heidi Sulander, opetus- ja kulttuuriministeriö

johtaja Hannu Rautiainen, Elinkeinoelämän keskusliitto (EK) ry.

lakimies Saija Haapalehto, Suomen Kuntaliitto

ASIALISTA

1. Kokouksen avaus ja asialista

Puheenjohtaja avasi kokouksen. Hyväksyttiin aikaisemmin toimitettu asialista. Puheenjohtaja kävi läpi jäsenvaihdoksen: Sisäministeriöstä Antti Simanainen on jäänyt eläkkeelle ja ministeriön uusi edustaja poliisitarkastaja Juha Paukkunen.

1. Edellisen kokouksen pöytäkirjan hyväksyminen

Hyväksyttiin edellisen kokouksen pöytäkirja, joka oli lähetetty edustajille etukäteen sähköpostilla.

1. Korruptiostrategiaprosessin eteneminen

Oikeusministeriön edustaja Oilinki kertoi strategiaprosessin etenemisestä ja lyhyesti annetuista lausunnoista: Strategialuonnoksesta on toimitettu 54 lausuntoa. Lausuntoyhteenvetoluonnos on tällä hetkellä yli 200 sivua pitkä. Lausunnoista on havaittavissa kaksi päälinjaa sen lisäksi, että strategiaan on suhtauduttu positiivisesti, eli on kannatettu tietoisuuden ja läpinäkyvyyden tärkeyttä ja niiden lisäämistä. Seuraavaksi, oikeusministeriössä valmistellaan lausuntoyhteenveto loppuun. Sen jälkeen työjaoston avulla muokataan uusi versio strategiasta. Oikeusministeriössä valmistellaan lopuksi ministeriön versio ja ministeri päättää lopullisesti sen sisällöstä.

Keskusteltiin siitä, mikä on verkoston tavoite strategian jatkokäsittelylle. Todettiin, että verkosto on hyväksynyt strategialuonnoksen. Päätettiin, että korruptioverkoston tavoite on se, että korruption vastaisesta strategiasta saadaan valtioneuvoston periaatepäätös.

1. Korruptiontorjuntaan liittyvien toimien kartoitus

Verkoston jäseniä pyydettiin vastaamaan etukäteen, minkälaista tietoisuuden lisäämistä edistävää materiaalia on päätetty tuottaa, minkälaisia koulutuksia organisaation sisällä tai organisaation asiakkaille on suunniteltu järjestettävän ensivuoden aikana ja mitä korruption torjuntaan liittyvää materiaalia organisaatio on päättänyt tuottaa sekä toivomuksia verkoston ensivuoden tärkeimmiksi tiedottamisen kohderyhmiksi.

Oikeusministeriön edustaja Lehtonen esitteli lyhyesti vastauksista laaditun yhteenvedon. Useat vastaajat ovat jo päättäneet huomioida korruptiontorjunnan koulutuksissa ja tilaisuuksissa. Muutama organisaatio tuottaa myös asiaan liittyvää materiaalia. Verokoston tiedottamisen kohderyhmiksi tuli joitakin ehdotuksia, joista eniten nousi esille julkisista hankinnoista huolehtivat virkamiehet ja luottamushenkilöt.

Asiasta käytiin lyhyt keskustelu. Poliisihallituksen edustaja piti kyselyä toimivana tapana kerätä informaatiota, eikä eriäviä mielipiteitä esitetty. Kyselyn tarkoitus oli ennen kaikkea palvella keskustelua liittyen yhteistyöverkoston vuoden 2017 kokousten teemoista ja tavoitteista.

1. Yhteistyöverkoston vuoden 2017 kokousten teemoista ja tavoitteista päättäminen

Keskusteltiin korruptionvastaisen yhteistyöverkoston vuoden 2017 suuntaviivoista. Puheenjohtaja kertoi, että työvaliokunta on keskustellut mitä voisi olla 2017 suuntaviivat: Teemoja voisivat olla mm. yleisen korruptiotietoisuuden lisääminen julkisella ja yksityisellä sektorilla sekä tietoisuuden lisääminen erityisesti koskien ilmoituskanavia ja ilmoittajien suojelua.

Keskusteltiin erilaisista toimintalinjaehdotuksista: verkoston rooli voi olla yleisten tilaisuuksien järjestäminen tai materiaalin tuottaminen. Materiaalia voisi olla nettisivuille tuotettu koulutusmateriaali, jonka kohderyhmä voi olla asiantuntijat, kansalaiset tai oppilaitokset. Ehdotettiin myös työkirjaa korruptiosta, jossa korruptiota pyrittäisiin käsittelemään lyhyiden esimerkkitapausten avulla tai muutoin konkretisoimaan. Myös eettisten ohjeiden mallin laatimista ehdotettiin. Valtakunnansyyttäjänviraston edustaja toi esille mallina syyttäjälaitoksen eettiset linjaukset sekä siihen liittyvän työkirjan. Materiaalia pidettiin hyvänä. Esillä oli myös erilaisten tilaisuuksien ja seminaarien järjestäminen.

Valtiovarainministeriön edustaja Äijälä toi esille valtion virkamieseettinen neuvottelukunnan. Todettiin, että yhteistyötä neuvottelukunnan kanssa tulisi edistää.

Puheenjohtaja nosti esille vaihtoehdoksi sen, että tuotettaisiin yleisen materiaalin sijaa tietylle pilottitoimialalle suunnattua materiaalia esimerkiksi julkisia hankintoja tekeville. Tätäkin pidettiin mahdollisena.

Oikeusministeriön edustaja Oilinki totesi, että materiaali ei yksin lisää tietoisuutta vaan materiaalia tulee käyttää eli se tulee jalkauttaa.

Työ- ja elinkeinoministeriön edustaja kertoi, että julkisten hankintojen lainsäädäntö uudistuu ja sitä aiheesta tullaan järjestämään koulutuksia. Koulutuksissa voidaan myös pyrkiä huomioimaan korruptiontorjunta. Ministeriössä tehdään myös julkisista hankinnoista tiedotteen, jota voidaan hyödyntää myös korruptionvastaisessa päivässä.

Transparency International Suomi ry:n edustaja kertoi, että he ovat anoneet rahoitusta tehdäkseen tutkimuksen liittyen kuntasektoriin ja julkisiin hankintoihin ohjekirjaa. Tämänkin työn voisi tehdä yhteistyössä verkoston ja sen jäsenorganisaatioiden kanssa.

Päätettiin, että ensivuoden ensimmäiseen kokoukseen työjaosto tekee ehdotuksen keskustelun pohjalta.

1. Korruption vastainen päivä 9.12

Oikeusministeriön edustaja Lehtonen kertoi päivän valmisteluista ja ohjelmasta. Keskusteltiin viestinnästä ja todettiin aikaisemmin sovittu, että kaikki organisaatiot pyrkivät osallistumaan päivien viestintään mahdollisimman laajasti.

1. Harmaan talouden tilannekuva korruptiontorjunnan näkökulmasta

Harmaan talouden ja talousrikollisuuden torjunnan toimenpideohjelmassa vuosille 2016–2020 on kärkihankkeeksi kaksi kirjattu harmaan talouden ja talousrikollisuuden ilmiöihin ennakoivasti puuttuminen sekä asenteisiin vaikuttaminen. Tähän liittyen tarkoituksena on perustaa viranomaisten yhteinen Harmaan talouden ja talousrikollisuuden tilannekuvatoiminto hallinnollisen päätöksenteon tueksi.

Talousrikostorjunnan johtoryhmä käynnistää hankkeen tilannekuvatoiminnon perustamiseksi siten, että toiminto olisi otettavissa käyttöön vuoden 2017 aikana. Tilannekuvan laatimiseen ja ylläpitoon tulevat osallistumaan kaikki ministeriöt ja niiden hallinnonaloihin kuuluvat viranomaiset ja muut julkista tehtävää hoitavat sekä yksityinen sektori.

Tilannekuva perustuu analysoituun tietoon, eri tahojen verkostoitumiseen ja sovittuihin työmenetelmiin muun muassa toimenpiteiden vaikuttavuuden arvioinnissa. Tilannekuvasta saadaan ajantasaiseen ja yhtenäiseen tietoon perustuva strategisen ja taktisen päätöksenteon tukitoiminto, jolla voidaan parantaa yhteiskunnan mahdollisuuksia reagoida harmaan talouden ja talousrikollisuuden ilmiöihin ja haittoihin. Viranomaisten yhteinen tilannekuva mahdollistaa harmaan talouden ja talousrikollisuuden ilmiöiden tunnistamisen ja niiden vaikutusten arvioimisen.

Keskusteltiin mahdollisuudesta saada tilannekuvaan sisällytettyä korruptiotilannekuvaa. sisäministeriön edustaja piti selvänä, että korruptiotilannekuva saadaan osaksi harmaan talouden tilannekuvaa. Sovittiin, että verkoston jäsenet, jotka ottavat osaa Harmaan talouden tilannekuvan valmisteluun, pitävät huolen siitä, että korruptionäkökulma huomioidaan työssä.

Keskusteltiin lyhyesti myös korruptiotilannekuvan sisällöstä, mutta päätettiin palata siihen asiaan myöhemmin valmistellun esityksen pohjalta.

1. Korruptioverkosto lausunnon antajana

Keskusteltiin siitä pystyisikö korruptioverkosto toimimaan myös itsenäisenä lausunnonantajana.

Todettiin, että verkosto ei käytännössä voisi toimia lausunnon antajana, koska jokainen verkoston jäsen edustaa tiettyä taustaorganisaatiota ja joutuu verkostossa huomioimaan taustaorganisaationsa kannanotot, joten verkoston lausunnosta ei olisi saatavissa ainakaan riittävää lisäarvoa huomioiden työmäärä. Päätettiin, että verkosto ei toimi itsenäisenä lausunnon antajana. Todettiin kuitenkin, että jäsenten tulee pyrkiä huomioimaan lausuntoja valmistellessaan myös korruptionäkökulma. Päätettiin myös, että tulevissa kokouksissa voitaisiin käsitellä tulevia lausunnolle lähteviä asioita ja pohtia, miten niissä voitaisiin huomioida korruptiontorjunta. Todettiin myös, että yksittäisissä asioissa verkosto voi antaa julkilausumia.

1. Kansainväliset asiat

Oikeusministeriön edustaja Oilinki kertoi OECD:n maatarkastuksen kulusta ja maatarkastuksissa esille tulleista huomioista. Maatarkastuksen aikana nousi esille tiettyjä asioita, joita olivat mm. ilmoittajien suojelu, oikeushenkilön rangaistusvastuun selvittäminen esitutkinnassa ja sanktiot niihin liittyen, korruptiostrategia, tuomareiden koulutus ja erikoistuminen, budjettileikkaukset ja poliisin vähäiset resurssit, rikoshyödyn jäljittäminen, konfiskaatioon liittyvät tulkintaongelmat, tietoisuuden lisääminen yritysten keskuudessa, FIU:n osaaminen ja mahdollisuudet tunnistaa ja paljastaa korruptiota sekä poliisin koulutus.

Raporttiluonnos OECD:ltä tulee 23.12.2016. Määräaika kommenteille on 27.1.2017 ja sen jälkeen 20.2.2017 raporttiluonnos lähtee kommenteille OECD:n lahjonnanvastaiselle työryhmälle ja 14.–17.3.2017 sitä käsitellään OECD:n lahjonnanvastaisen työryhmän kokouksessa.

Puheenjohtaja kertoi Gregon toiminnasta ja toi esille, että vuoden 2017 alussa käynnistyy maatarkastus, jossa Suomen edustajat toimivat tarkastajina ja nyt näitä tarkastajina toimivia asiantuntijoita pyritään löytämään.

1. Muut asiat

Muita asioita ei ollut.

1. Seuraava kokous ja kokouksen päättäminen.

Päätettiin, että ensivuoden aikana pidetään 4 kokousta. Seuraavan kokouksen ajankohta päätetään myöhemmin.

Puheenjohtaja päätti kokouksen kello 14.45.

JAKELU

Korruptionvastainen yhteistyöverkosto

LIITTEET

1. Yhteistyöverkoston jäsenorganisaatioiden keskuudessa toteutettu korruptiontorjuntaan liittyvien toimien kartoituksen yhteenveto.

